หนูมีอาการปวดท้องประจำเดือน และประจำเดือนมาไม่ปกติ แล้วไปหาสูติ ตรวจเจอซีสต์ที่รังไข่ขนาด 3.5 เซ็นติเมตร แนะนำให้ทานยาคุมแบบ 28 เม็ด ยี่ห้อ มินิดอช (เพราะปกติไม่เคยทานยาคุมเลย) เริ่มทานวันที่ 3 ของประจำเดือนมา ทานวันที่ 28 พฤษภาคม จนตอนนี้ประจำเดือนมาแล้ว 20 วัน (วันนี้วันที่ 15 มิถุนายน) โดยช่วงวันที่ 8-20 ประจำเดือนมาเป็นสีน้ำตาลน้อยมากๆ อยากทราบว่าเป็นเพราะทานยาคุมหรือเพราะอะไรคะ
สวัสดีค่ะ อาการประจำเดือนมาไม่ปกติที่เกิดจากถุงน้ำรังไข่นั้น แพทย์อาจจะสันนิษฐานว่ามีการสร้างฮอร์โมนที่ผิดปกติออกมาจากรังไข่ด้วย จึงได้มีการให้ยาคุมมาเพื่อปรับสมดุลฮอร์โมน ให้ประจำเดือนมาตามปกติโดยยาคุมแบบแผงจะมีกลไกโดยเข้าไปควบคุมการทำงานของการหลั่งฮอร์โมนจากในร่างกายเองเลย ทำให้ประจำเดือนมาตามรอบเดือนได้แต่ถ้าประจำเดือนมาติดต่อกันเกิน 7 วันแล้ว ก็น่าจะจัดว่าเป็นภาวะเลือดออกผิดปกติได้ ซึ่งอาจจะต้องกลับไปพบแพทย์เพื่อตรวจหาสาเหตุด้วย ว่าเกิดจากรังไข่ที่ผิดปกติ สร้างฮอร์โมนมากเกิน หรือมีการติดเชื้ออะไรใดๆร่วมด้วยหรือไม่ เลือดจึงออกมามาก โดยประจำเดือนที่มาจากการใช้ยาคุมก็ควรมาแบบรอบเดือนตามปกติ ไม่ออกติดต่อกันเกิน 7 วันค่ะ ในระหว่างนี้ให้งดการมีเพศสัมพันธ์ ไม่ซื้อยาปรับฮอร์โมนใดๆมาใช้เองเพิ่ม